Document ID: 32009D0603

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 5ης Αυγούστου 2009 για καθορισμό απαιτήσεων για την καταχώριση παραγωγών ηλεκτρικών στηλών και συσσωρευτών σύμφωνα με την οδηγία 2006/66/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2009) 6054] (Κείμενο που παρουσιάζει ενδιαφέρον για τον ΕΟΧ) (2009/603/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2006/66/ΕΚ του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών και με την κατάργηση της οδηγίας 91/157/ΕΟΚ (1), και ιδίως το άρθρο 17, Εκτιμώντας τα ακόλουθα: (1) Η οδηγία 2006/66/ΕΚ προβλέπει την καταχώριση των παραγωγών ηλεκτρικών στηλών και συσσωρευτών. Για να αποφευχθεί η άσκοπη διοικητική επιβάρυνση των παραγωγών αυτών, είναι αναγκαίο να καθοριστούν διαδικαστικές απαιτήσεις που θα ισχύουν σε όλη την Κοινότητα. (2) Είναι σκόπιμο να καθοριστούν τα στοιχεία που οφείλουν να παρέχουν οι παραγωγοί ηλεκτρικών στηλών και συσσωρευτών κατά την υποβολή αίτησης καταχώρισης, μεριμνώντας ταυτοχρόνως ώστε να αποφευχθεί τυχόν αλληλεπικάλυψη με απαιτήσεις άλλων διαδικασιών καταχώρισης. (3) Τα τυχόν τέλη καταχώρισης πρέπει να μην είναι δυσανάλογα και να συναρτώνται με το κόστος, ούτως ώστε οι ενδιαφερόμενοι παραγωγοί να μην επιβαρύνονται με περιττές διοικητικές δαπάνες. (4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 18 παράγραφος 1 της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου (2), ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Απαιτήσεις καταχώρισης Οι παραγωγοί ηλεκτρικών στηλών και συσσωρευτών καταχωρίζονται, είτε εγγράφως είτε ηλεκτρονικώς, στα μητρώα των εθνικών αρχών ή των εθνικών οργανώσεων ευθύνης παραγωγών, που είναι εγκεκριμένες από τα κράτη μέλη (εφεξής «φορείς καταχώρισης»). Η διαδικασία καταχώρισης μπορεί να αποτελεί μέρος άλλης διαδικασίας καταχώρισης παραγωγών. Οι παραγωγοί ηλεκτρικών στηλών και συσσωρευτών χρειάζεται να καταχωριστούν μία μόνο φορά στο κράτος μέλος στην αγορά του οποίου διαθέτουν για πρώτη φορά σε επαγγελματική βάση ηλεκτρικές στήλες και συσσωρευτές, στο πλαίσιο δε της διαδικασίας αυτής τους αποδίδεται αριθμός καταχώρισης. Άρθρο 2 Στοιχεία προς υποβολή από τους παραγωγούς Οι παραγωγοί ηλεκτρικών στηλών και συσσωρευτών παρέχουν στους φορείς καταχώρισης τα στοιχεία που παρατίθενται στο παράρτημα. Για τους σκοπούς της καταχώρισης που αναφέρεται στο άρθρο 1 δεύτερο εδάφιο, οι παραγωγοί ηλεκτρικών στηλών και συσσωρευτών δεν υποχρεούνται να παρέχουν άλλα στοιχεία, πέραν εκείνων που παρατίθενται στο παράρτημα. Άρθρο 3 Τέλη καταχώρισης Οι φορείς καταχώρισης μπορούν να επιβάλλουν τέλη καταχώρισης μόνον εφόσον αυτά συναρτώνται με το κόστος και δεν είναι δυσανάλογα. Οι φορείς καταχώρισης που επιβάλλουν τέλη καταχώρισης ενημερώνουν τις αρμόδιες εθνικές αρχές σχετικά με τη μέθοδο υπολογισμού των τελών. Άρθρο 4 Μεταβολή των δεδομένων καταχώρισης Τα κράτη μέλη μεριμνούν ώστε, σε περίπτωση μεταβολής των δεδομένων καταχώρισης που υποβλήθηκαν από τους παραγωγούς σύμφωνα με το παράρτημα της παρούσας απόφασης, οι παραγωγοί να ενημερώνουν σχετικά τον αντίστοιχο φορέα καταχώρισης το αργότερο ένα μήνα μετά τη μεταβολή. Άρθρο 5 Διαγραφή από τα μητρώα καταχώρισης Όταν οι παραγωγοί παύουν να έχουν αυτή την ιδιότητα σε κράτος μέλος, διαγράφονται από τα μητρώα καταχώρισης ενημερώνοντας σχετικά τον αντίστοιχο φορέα καταχώρισης. Άρθρο 6 Η παρούσα απόφαση απευθύνεται στα κράτη μέλη. Βρυξέλλες, 5 Αυγούστου 2009.

Classification Labels:
19
15

Label Descriptions:
{"19": "Όργανα εκτελεστικής εξουσίας", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 13
3062
1401

EuroVoc IDs (Expanded): 13
3062
1401

Dataset Source: meu

Split: train